Na temelju članka 3 1 . stavka 5. Zakona o poljoprivrednom zemljištu (Narodne novine broj 20/18, 115/18 i 98/19; dalje: ZPZ) i Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Pribislavec, KLASA: 945-01/20-01/01, URBROJ: 2109/26-20-01-01 od 18.06.2020., Općinsko vijeće Općine Pribislavec na 17. sjednici održanoj 18.06. 2020. godine objavljuje

Javni natječaj

za zakup poljoprivrednog zemljišta u vlasništvu Republike Hrvatske na području Općine Pribislavec

Članak 1.

Predmet javnog natječaja je zakup poljoprivrednog zemljišta u vlasništvu Republike Hrvatske na području Općine Pribislavec, katastarska općina Pribislavec, koje je Programom raspolaganja poljoprivrednim zemljištem u vlasništvu Republike Hrvatske za Općinu Pribislavec predviđeno za zakup.

Poljoprivredno zemljište koje je Programom raspolaganja poljoprivrednim zemljištem u vlasništvu Republike Hrvatske za Općinu Pribislavec predviđeno za zakup, u ukupnoj površini od 19,3062 hektara daje se u zakup na rok od 25 godina, s mogućnošću produljenja na isto razdoblje.

Članak 2.

Pregled podataka o ovom natječaju, popis katastarskih čestica koje su predmetom ovog natječaja s posjedovnim nazivima, kulturama, površinama i početnim cijenama nalazi se u prilogu ovog natječaja, a objavit će se na oglasnoj ploči Općine Pribislavec i na mrežnim stranicama Općine Pribislavec.

Katastarske čestice koje su u koridoru buduće prometnice označene su u rubrici Napomena.

Članak 3.

Sudionici javnog natječaja za zakup mogu biti fizičke ili pravne osobe koje su do isteka roka za podnošenje ponuda podmirile sve obveze s osnova korištenja poljoprivrednog zemljišta u vlasništvu države, odnosno sve obveze s osnove naknade za gospodarsko korištenje voda i svih javnih davanja, te protiv kojih se ne vodi postupak zbog predaje u posjed poljoprivrednog zemljišta.

Sudionik javnog natječaja za zakup ne može biti fizička ili pravna osoba koja je poljoprivredno zemljište u vlasništvu države dodijeljeno u zakup dala u podzakup ili je njime na drugi način neovlašteno raspolagala.

Zajednička ponuda ponuditelja na natječaju za zakup smatra se nevažećom.

Ako ponuđena zakupnina na javnom natječaju za zakup od strane ponuditelja koji ispunjava natječajne uvjete prelazi dvostruki iznos početne zakupnine, takva ponuda se smatra nevažećom.

Članak 4.

Pravo prvenstva na javnom natječaju za zakup sukladno članku 36. ZPZ imaju fizičke i pravne osobe koje su sudjelovale u natječąju sljedećim redoslijedom:

1. nositelj obiteljskog poljoprivrednog gospodarstva ili vlasnik poljoprivrednog obrta ili pravna osoba u rangu mikro i malih poduzeća, kojima je poljoprivreda primarna djelatnost, koji je najmanje tri godine do objave javnog natječaja vlasnik ili posjednik stoke, bavi se stočarskom proizvodnjom, ima najmanje tri godine do objave javnog natječaja prebivalište ili sjedište ili proizvodni objekt u funkciji poljoprivredne proizvodnje na području Općina Pribislavec, a ne ispunjava uvjet prosječnog odnosa broja grla stoke i poljoprivrednih površina od najmanje 1,0 ha oranice ili livade po uvjetnom grlu, odnosno najmanje 2,0 ha pašnjaka po uvjetnom grlu, odnosno najmanje 3,3 ha krških pašnjaka po uvjetnom grlu, koji se računa za proizvodnu godinu koja prethodi objavi javnog natječaja

Kada ponuditelj ostvaruje prednost po ovom kriteriju, a proizvodna cjelina za koju se natječe je veća od trenutačnih potreba prema izračunu broja uvjetnih grla po hektaru, ponuditelj se u gospodarskom programu mora obvezati na izjednačavanje potrebnog broja uvjetnih grla u roku od dvije godine od sklapanja ugovora o zakupu. Ponuditelj ne ostvaruje pravo prvenstva po ovom kriteriju za površine koje su za više od 10% veće od njegovih trenutačnih potreba.

Za ponuditelja koji je pravna osoba uzima se u obzir ukupan broj grla stoke i ukupna površina poljoprivrednog zemljišta kojom raspolaže ponuditelj i sve s njim povezane fizičke i pravne osobe.

1. dosadašnji posjednik kojem je poljoprivreda primarna djelatnost ako je u mirnom posjedu na temelju ugovora koji su istekli, a sklopljeni su na temelju prije provedenog javnog natječaja, na temelju ugovora o prioritetnoj koncesiji i na temelju ugovora o privremenom korištenju poljoprivrednog zemljišta u vlasništvu države na temelju mirnog posjeda koji ne može biti kraći od pet godina, sukladno zakonu kojim se propisuje raspolaganje poljoprivrednim zemljištem, a koji je ispunio sve obveze iz ugovora koji je istekao ili dosadašnji posjednik koji je vlasnik višegodišnjeg nasada na zemljištu za koje se raspisuje javni natječaj i u mirnom je posjedu tog zemljišta najmanje pet godina do objave javnog natječaja
2. nositelj obiteljskoga poljoprivrednog gospodarstva ili vlasnik poljoprivrednog obrta koji u trenutku podnošenja ponude nije napunio 41 godinu, upisan je u Upisnik poljoprivrednika najmanje tri godine do objave javnog natječaja i koji ima prebivalište ili sjedište ili proizvodni objekt u funkciji poljoprivredne proizvodnje na području Općine Pribislavec najmanje tri godine do objave javnog natječaja
3. nositelj obiteljskoga poljoprivrednog gospodarstva koji se bavi poljoprivrednom proizvodnjom kao primarnom djelatnošću upisan u Upisnik poljoprivrednika, ima sjedište ili proizvodni objekt u funkciji poljoprivredne proizvodnje na području Općine Pribislavec najmanje tri godine do objave javnog natječaja
4. fizičke ili pravne osobe koje imaju prebivalište ili sjedište ili proizvodni objekt u funkciji poljoprivredne proizvodnje na području Općine Pribislavec najmanje tri godine do objave javnog natječaja
5. zadruge i trgovačka društva registrirana za obavljanje poljoprivredne djelatnosti i upisana u Upisnik poljoprivrednika najmanje tri godine do objave javnog natječaja
6. fizičke i pravne osobe koje se bave poljoprivrednom proizvodnjom
7. ostale fizičke i pravne osobe koje se namjeravaju baviti poljoprivrednom proizvodnjom.

Ako je više osoba iz stavka l . ovoga članka u istom redoslijedu prava prvenstva za zakup, prednost se utvrđuje prema sljedećem redoslijedu:

1. imaju ekonomsku vrijednost poljoprivrednog gospodarstva između 8000 do 100.000 eura
2. pravna ili fizička osoba koja se bavi poljoprivrednom proizvodnjom sljedećim redoslijedom:

1. povrtlarstvom

1. voćarstvom (osim oraha)
2. vinogradarstvom
3. maslinarstvom
4. pravna ili fizička osoba koja se bavi sjemenskom proizvodnjom
5. obrazovanje iz područja poljoprivrede, veterinarstva i prehrambene tehnologije, a najmanje SSS
6. nositelj obiteljskog poljoprivrednog gospodarstva koji je hrvatski branitelj iz Domovinskog rata, ili je dijete smrtno stradalog ili nestalog hrvatskog branitelja
7. veći broj članova obiteljskog poljoprivrednog gospodarstva
8. dulje vrijeme upisan u Upisnik poljoprivrednika.

Fizička ili pravna osoba ima pravo prvenstva zakupa prema utvrđenom redoslijedu iz ovog članka uz uvjet da prihvati najvišu cijenu koju je ponudio bilo koji od ponuđača koji ispunjava natječajne uvjete.

Članak 5.

Ponuda na javni natječaj obavezno treba sadržavati:

* ime/naziv adresu i OIB ponuditelja,
* katastarsku čestica za koju se dostavlja ponuda,
* ponuđenu cijenu za svaku katastarsku česticu za koju se dostavlja ponuda,
* gospodarski program za svaku katastarsku česticu za koju se dostavlja ponuda i
* popis dokumentacije dostavljen uz ponudu.

Osobe koje sudjeluju u javnom natječaju dužne su sukladno članku 5. Pravilnika o provođenju javnog natječaja za zakup poljoprivrednog zemljišta i zakup za ribnjake u vlasništvu Republike Hrvatske (Narodne novine broj 47/19) uz ponudu za ispunjavanje uvjeta za ostvarivanje prava prvenstva priložiti dokumentaciju navedenu u tablici 1. koja se nalazi u prilogu ovoga natječaja i čini njegov sastavni dio.

Sudionici javnog natječaja dužni su za sudjelovanje na javnom natječaju priložiti i sljedeću dokumentaciju:

* potvrdu Općine Pribislavec o podmirenju svih obveza s osnove korištenja poljoprivrednog zemljišta u vlasništvu države,
* potvrdu Porezne uprave o podmirenju svih obveza s osnove javnih davanja,
* izjavu da nemaju duga s osnova korištenja poljoprivrednog zemljišta na području Republike Hrvatske i da se protiv njih na području Republike Hrvatske ne vodi postupak zbog predaje u posjed poljoprivrednog zemljišta (Obrazac 1),
* izjava da se osobni podaci iz ponude na javnom natječaju za zakup koriste u daljnjem postupku sklapanja ugovora i vođenja registra evidencije ugovora i naplate po ugovoru ( Obrazac 3).
* gospodarski program korištenja poljoprivrednog zemljišta, na propisanom obrascu koji je sastavni dio ovog natječaja.

Članak 5.

Sudionici javnog natječaja pravne osobe iz članka 4. stavak 1. točka a) ovog natječaja za sudjelovanje na javnom natječaju dužni su, uz ponudu, osim dokumentacije iz članka 5. stavka 3. ovog natječaja, priložiti i izjavu pod punom materijalnom i kaznenom odgovornošću u kojoj navode s njima sve povezane fizičke i pravne osobe (Obrazac 2).

Sudionici ovog javnog natječaja iz prethodnog stavka dužni su uz ponudu za ispunjavanje uvjeta za ostvarivanje prava prvenstva priložiti i za s njima povezane fizičke i pravne osobe i dokumentaciju navedenu pod brojem 6., 8. i 9. u tablici 1.

Sudionici javnog natječaja iz članka 4. stavak 1. točka b) dužni za su sudjelovanje na javnom natječaju uz ponudu, osim dokumentacije iz članka 5. stavka 3. ovog natječaja priložiti i izjavu pod punom materijalnom i kaznenom odgovornošću u kojoj navode da su ispunjavali gospodarski program iz ugovora temeljem kojeg ostvaruju status dosadašnjeg posjednika za vrijeme trajanja ugovora i nakon isteka ugovora do trenutka raspisivanja natječaja ( Obrazac 4).

Sudionici javnog natječaja iz prethodnog stavka koji u ugovorima temeljem kojih ostvaruju status dosadašnjeg posjednika nemaju gospodarski program kao sastavni dio ugovora, dužni su za sudjelovanje na javnom natječaju uz ponudu, osim dokumentacije iz članka 5. stavka 3. ovog natječaja, priložiti i izjavu danu pod punom materijalnom i kaznenom odgovornošću u kojoj navode da su koristili zemljište sukladno odredbama ugovora za vrijeme trajanja ugovora i nakon isteka ugovora do trenutka raspisivanja natječaja ( Obrazac 4).

Pripadajući iznos uvjetnog grla (UG) po pojedinoj vrsti domaće životinje naveden u tablici 2. nalazi se u prilogu ovoga natječaja i čini njegov sastavni dio.

Prosječan broj uvjetnih grla izračunava se na temelju tablice iz stavka 7. ovoga članka, za proizvodnu godinu koja prethodi natječaju, a računa se od 1. siječnja do 31. prosinca.

Kod izračuna prosječnog broja uvjetnih grla i ukupnih površina poljoprivrednog zemljišta ne uračunavaju se površine poljoprivrednog zemljišta za koje ponuditelj ima zaključene ugovore, a predmet su natječaja za zakup.

Potpisi na izjavama iz ove točke ne moraju biti ovjereni.

Članak 6.

Maksimalna površina koja se može dati u zakup nekoj osobi iznosi 10 hektara, a uključuje površine državnoga poljoprivrednog zemljišta koje je pojedina fizička ili pravna osoba dobila u zakup po natječajima provedenim od stupanja na snagu Zakona.

Članak 7.

Zakupnina se plaća godišnje.

Zakupnina za prvu godinu zakupa plaća se u roku od 15 dana od dana uvođenja u posjed u visini razmjernoj razdoblju koje je preostalo do isteka godine, a za svaku slijedeću godinu zakupnina se plaća do kraja prosinca tekuće godine.

Ako je zakupnik u posjedu poljoprivrednog zemljišta, iznos zakupnine za prvu godinu smanjit će se razmjerno plaćenoj zakupnini.

Kod sklapanja ugovora o zakupu ugovorit će se revalorizacija zakupnine sukladno članku 50. stavku 1. i 6. ZPZ.

Članak 8.

Pisane ponude šalju se poštom, preporučeno u zatvorenim omotnicama s naznakom: „Ponuda za zakup poljoprivrednog zemljišta u vlasništvu države, ne otvaraj” na adresu Općine Pribislavec, Braće Radića 47, 40000 Pribislavec, u roku od 30 dana od dana objave natječaja na oglasnoj ploči i mrežnim stranicama Općine Pribislavec.

Povjerenstvo za zakup poljoprivrednog zemljišta u vlasništvu Republike Hrvatske za Općinu Pribislavec (dalje: Povjerenstvo) izvršiti će analizu ponuda dostavljenih na javnom natječaju za zakup u roku do 60 dana od isteka roka za dostavu ponuda.

Javno otvaranje ponuda održat će se najranije deseti dan od dana isteka roka za dostavu ponuda.

Obavijest o javnom otvaranju ponuda bit će objavljena na oglasnoj ploči i mrežnim stranicama Općine Pribislavec.

Članak 9.

Ponuda je nevažeća i neće se razmatrati ako je: izvan roka, nepotpisana, ne sadrži podatke iz članka 5. stavka 1. ovog natječaja, dokumentaciju i izjave iz članka 5. stavka 2. i 3. ovog natječaja.

Ukoliko se jedan ponuditelj javlja na više katastarskih čestica koje su predmet natječaja može dostaviti jednu ponudu za sve katastarske čestice za koje podnosi ponudu.

Za svaku pojedinu katastarsku česticu iz prethodnog stavka, ponuditelj mora dostaviti ponuđenu cijenu i gospodarski program. Ostala dokumentacija dostavlja se u jednom primjerku i razmatra se za svaku katastarsku česticu iz ponude tog ponuditelja.

Povjerenstvo će za ostvarivanje prava prvenstva razmatrati samo dokumentaciju navedenu u tablici l . iz članka 5. stavak 2. ovog natječaja.

Članak 10.

Odluku o izboru najpovoljnije ponude donosi Općinsko vijeće Općine Pribislavec na prijedlog Povjerenstva za zakup poljoprivrednog zemljišta u vlasništvu Republike Hrvatske za Općinu Pribislavec.

Odluka o izboru najpovoljnije ponude dostavit će se na prethodno mišljenje Međimurskoj županiji i na suglasnost Ministarstvu poljoprivrede.

O donesenoj odluci iz prethodnog stavka obavještavaju se svi sudionici natječaja javnom objavom na oglasnoj ploči i mrežnim stranicama Općine Pribislavec.

Protiv Odluke o izboru najpovoljnije ponude iz ovog članka nije dopuštena žalba niti se može pokrenuti upravni spor. Sudionici javnog natječaja koji smatraju da su povrijeđena pravila javnog natječaja ili iz drugih zakonom predviđenih razloga mogu pred sudom pobijati ugovor o zakupu sklopljen s trećom osobom.

Članak 11.

Nakon dobivenog pozitivnog mišljenja Međimurske županije i suglasnosti Ministarstva te po sastavljanju nacrta ugovora o zakupu na koji je nadležno županijsko državno odvjetništvo dalo pozitivno mišljenje, načelnik Općine Pribislavec i najpovoljniji ponuđač sklapaju ugovor o zakupu.

Ugovor o zakupu, u dijelu koji se odnosi na cijenu i predaju posjeda, sklapa se kao ovršna isprava sukladno posebnim propisima kojima se ureduje postupak ovrhe te ovlasti i način rada javnog bilježništva.

Članak 12.

Početna cijena zakupnine utvrđena je Uredbom o načinu izračuna početne zakupnine poljoprivrednog zemljišta u vlasništvu Republike Hrvatske te naknade za korištenje voda radi obavljanja djelatnosti akvakulture (Narodne novine broj 89/18).

Članak 13.

Zemljište u koridoru prometnice daje se u zakup s ugovornom klauzulom o raskidu ugovora nakon dobivanja akta kojim se odobrava građenje, potvrde glavnog projekta ili rješenja o izvedenom stanju, do privođenja toga zemljišta namjeni utvrđenoj prostornim planom.

OPĆINSKO VIJEĆE OPĆINE PRIBISLAVEC

KLASA: 945-01/20-01/01

URBROJ: 2109/26-20-01-02

Pribislavec, 18.06.2020. godine

Potpredsjednik Općinskog vijeća

Zoran Tomašić, mag. oec.